b'\n_START_ARTICLE_\nFrank Linke-Crawford\n_START_SECTION_\n\xc5\xbdivljenjepis\n_START_PARAGRAPH_\nNjegov o\xc4\x8de je bil major Adalbert Linke, voja\xc5\xa1ki major v Galiciji, njegova mati pa Britanka Lucy Crawford. \xc5\xa0olal se je v Meranu na Tirolskem in Hranicah na Moravskem, preden se je 1910 vpisal na voja\xc5\xa1ko akademijo v Wiener-Neustadtu. Po diplomi je bil kot poro\xc4\x8dnik dodeljen 6. regimentu dragoncev. Po pri\xc4\x8detku 1. svetovne vojne so bili poslani na rusko fronto, kjer je med oktobrom 1914 in oktobrom 1915 kot poveljujo\xc4\x8di \xc4\x8dastnik prejel odlikovanja, prav tako pa bil velikokrat hospitaliziran zaradi malarije in driske. Leta 1915 je zaprosil za premestitev v letalstvo in kot enega od vzrokov navedel tudi svoje \xc5\xa1ibko zdravje._NEWLINE_Po kon\xc4\x8danem urjenju je bil marca 1916 preme\xc5\xa1\xc4\x8den v Flik 22 na opazovalne in bombni\xc5\xa1ke misije. Po \xc5\xa1estih mesecih bojnega letenja kot opazovalec je septembra 1916 pri\xc4\x8del \xc5\xa1e urjenje za pilota. Januarja 1917 je bil poslan na so\xc5\xa1ko fronto v Flik 12 kot namestnik poveljnika. Do junija 1917 je imel \xc5\xbee dve nepotrjeni zmagi. Postal je znan po svojem pogumu, na enem od dolgih izvidni\xc5\xa1kih poletov v sovra\xc5\xbeno zaledje ga je italijanski SPAD pol ure re\xc5\xa1etal, kljub temu pa je pristal in uspe\xc5\xa1no zaklju\xc4\x8dil misijo z 68 luknjami v trupu letala. 2. avgusta 1917 je bil sestreljen kot 8. zmaga italijanskega asa Piera Piccia, vendar brez po\xc5\xa1kodb. Dva dni kasneje, 4. avgusta 1917 je bil preme\xc5\xa1\xc4\x8den v najbolj elitno letalsko enoto, Flik 41, ki ji je poveljeval vodilni avstro-ogrski letalski as, Godwin Brumowski. S prihodom je ob pristanku na se\xc5\xbeanskem letali\xc5\xa1\xc4\x8du po\xc5\xa1kodoval letalo._NEWLINE_Na poletih je v svojem lovcu Hansa-Brandenburg D.I pri\xc4\x8del nositi \xc5\xa1krlatno letalsko kapo in bele hla\xc4\x8de, zaradi \xc4\x8desar je dobil vzdevek "Rde\xc4\x8deglavec". Prvo potrjeno zra\xc4\x8dno zmago je dosegel 21. avgusta 1917, ko se je sestreljeni italijanski Nieuport zru\xc5\xa1il na pobo\xc4\x8dje Svete gore. V avgustu je dosegel \xc5\xa1e tri zmage na gori\xc5\xa1kem boji\xc5\xa1\xc4\x8du (Gorica, Bate in \xc5\xa0kabrijel), preden je eskadrilja prejela nove lovce Albatros D.III in do 13. decembra 1917 jih je v Albatrosu dosegel \xc5\xbee 13. Konec decembra je bil imenovan za poveljnika Flik 60J na mo\xc4\x8dvirnatem letali\xc5\xa1\xc4\x8du Grigno, ki je v sestavi sedmih pilotov letela na \xc5\xa1e nedodelanih lovcih Ph\xc3\xb6nix D.I. proti premo\xc4\x8di italijanskih, britanskih in francoskih pilotov v bolj\xc5\xa1ih letalih. 11. marca 1918 je dosegel \xc5\xa1e svojo dvajseto zmago na Ph\xc3\xb6nixu, preden so celo serijo lovcev sredi marca zaradi nezanesljivosti odpoklicali iz boja. Eskadrilja je prejela nove lovce Aviatik (Berg) D.I in bila preme\xc5\xa1\xc4\x8dena na letali\xc5\xa1\xc4\x8de Feltre. Tu se ga je oprijel vzdevek "Sokol iz Felter" (der Falke von Feltre), ko je od 10. do 11. maja v dveh dneh dosegel tri zra\xc4\x8dne zmage. Svojo zadnjo, sedemindvajseto zmago je dosegel 29. julija 1918, ko je nad mestecem Valstagna sestrelil Bristol F.2b._NEWLINE_Naslednji dan, 30. julija 1918 je umrl, ko je kot poveljnik formacije \xc5\xa1tirih letal opazil italijanske lovce Hanriot D.I (81a Squadriglia). Sam se je oddaljil od eskadrilje in jih napadel, vendar ga je za letalo prehud manever zavrtel v vrij. Ko se je izvil iz njega, sta ga dva italijanska lovca \xc5\xbee re\xc5\xa1etala, letalo je razpadlo v zraku in gore\xc4\x8de tre\xc5\xa1\xc4\x8dilo v tla. Sestrelitev si je kot svojo edino zra\xc4\x8dno zmago lastil italijanski pilot Aldo Astolfi. Ker je bil Aviatik (Berg) D.I prvo v celoti avstro-ogrsko letalo, so se po njegovi smrti pojavile \xc5\xa1pekulacije o kvaliteti licen\xc4\x8dne izdelave letal v tovarni Lohner, ki so bila znana po odpovedi kril pri visokih hitrostih. Sprva je bil pokopan na mariborskem pokopali\xc5\xa1\xc4\x8du na Pobre\xc5\xbeju, po vojni pa so ga leta 1919 dokon\xc4\x8dno pokopali v Salzburgu._NEWLINE_"Linke je bil dober letalec in dober \xc4\x8dlovek. Svoje mo\xc5\xbee je v celoti podpiral in ve\xc4\x8dinoma ignoriral pravila obna\xc5\xa1anja med \xc4\x8dastniki in ostalimi, ki so mu bila postranskega pomena. Velikokrat je svoje zmage odstopal drugim, manj izku\xc5\xa1enim pilotom. Kot si lahko predstavljate, so bili njegovi mo\xc5\xbeje nanj mo\xc4\x8dno navezani." (Julius Arigi v pogovoru z dr. Martinom O\'Connorjem, 6. oktobra 1977)'